Plaasdorp-moord: Ma van drie sterf in boetie se armsAnsie Steyn. Foto: Verskaf Ansie Steyn (46), die jongste slagoffer van ŉ vlaag moorde in die plaasdorpie Sundra in Mpumalanga in die afgelope tyd, het Saterdagoggend in haar broer se arms gesterf. Mardia Steyn (41), Steyn se skoonsuster, het Sondag aan Maroela Media gesê hul hegte familie is nog verslae oor die skoknuus van Ansie se wrede moord. Maroela Media het Saterdag berig Steyn is omstreeks middernag buite ŉ plaaslike kuierplek in die dorpie aangeval. Brig. Leonard Hlathi, provinsiale polisiewoordvoerder, het aan Maroela Media gesê sy het buite ŉ kuierplek gestap toe sy deur ŉ rower aangeval en vermoor is. Die man het glo probeer om haar handsak af te neem en ŉ stoeiery het ontstaan, waartydens sy vermoedelik met ŉ skerp voorwerp gesteek is voordat die man met haar handsak op die vlug geslaan het. Dit is nog nie duidelik of die rower enige medepligtiges gehad het nie. Die verdagte het in die rigting van die treinspoor gevlug en is steeds soek. Ansie Steyn. Foto: Facebook Derek Bester, voorsitter van die plaaslike buurtwag, die Sundra Rietkol Bulldogs, was kort ná die polisiebeampte op die toneel en het dadelik noodhulp op die vrou begin toepas totdat paramedici by hom oorgeneem het. “Hulle het alles in hul vermoë gedoen om haar lewe te probeer red, maar sy is op die toneel dood,” het hy aan Maroela Media gesê. Mardia het Sondag aan Maroela Media gesê die familie weet nog nie wat presies tydens die voorval gebeur het nie. “Ons moet môre [Maandag] haar liggaam gaan uitken en hoop om dan meer vas te stel as ons met die polisie gepraat het. Al wat ons weet, is dat sy nie alleen by die kuierplek was nie. Sy was saam met vriende uit voor sy aangeval is. Haar broer, Danie Steyn (41), was kort ná die aanval by haar en sy is in sy arms dood. Ek was gister by Danie en hy is baie getraumatiseerd. Haar kinders is ook nog verslae, haar oudste dogter [en ma van haar enigste kleinkind], Monique Cronjé, verwerk dit veral baie moeilik.” ‘n Gesinsfoto wat in 2013 geneem is. Steyn woon al die afgelope paar jaar lank op Eloff, die plaasdorpie aangrensend aan Sundra. Sy is ŉ enkellopende ma en woon saam met Monique, en dié se verloofde en hul eenjarige seuntjie, en twee seuns, Leon (19) en Stephan Steyn (14). Sy was ŉ kredietkontroleerder vir Bidvest Car Rental en het weekliks Kempton Park toe gependel vir werk. “Al is ons skoonfamilie, was sy vir my soos my regte suster. Sy was ŉ goeie mens wat uit haar pad uit sou gaan om mense te help, selfs al benadeel sy haarself. Sy het absoluut geleef vir haar kinders, hulle was haar alles,” het Mardia gesê. “Sy het nooit dat iets haar onderkry nie, self al het sy deur moeilike tye gegaan. Sy het voluit gelewe en die lewe in die oë gekyk. Sy het ŉ mens altyd laat lag en beter voel met haar sprankelende persoonlikheid en lawwigheid. Sy was baie geliefd onder almal met wie sy in aanraking was.” Steyn se ouers is albei oorlede. Buiten haar kinders laat sy haar broers Danie, Corne Steyn (43) en Dirk Steyn (36) agter. Haar begrafnisreëlings sal getref word sodra die nadoodse ondersoek voltooi is. Steyn se moord volg skaars ŉ week nadat Cathy van Coppenhagen, in haar laat 50’s, in die hospitaal dood is nadat sy en haar man op hul kleinhoewe in Sundra aangeval is. Sy moes in ŉ hondehok vir haar aanvallers skuil. Vier mense wat die afgelope tyd in Sundra vermoor is. Hulle is Ansie Steyn (links bo), Cathy van Coppenhagen (regs bo), Johan van Rensburg (links onder) en Rina Pringle (regs onder). Maroela Media het vroeër berig twee gewapende mans het Van Coppenhagen en haar man op die aand van 11 November op hul kleinhoewe oorval en aangehou. Die aanvallers het die egpaar buite die huis ingewag toe hulle hul honde wou gaan uitlaat. Van Coppenhagen is in die tuin in die bolyf geskiet en daar gelaat, waarna die rowers haar man by die huis ingedwing en op waardevolle items aangedring het. Van Coppenhagen het daarna ŉ paar meter ver in die modder gekruip om skuiling te soek. Haar man is aangerand voordat die verdagtes op die vlug geslaan het. Toe die buurtwag en die polisie omstreeks middernag na die kleinhoewe ontbied is, het hulle haar in ŉ ernstige toestand in die hondehok gevind waar sy geskuil het. Sy het op 16 November in die hospitaal aan haar beserings beswyk. Rina Pringle (57), ŉ veiligheidsbeampte van Delmas in Mpumalanga, en haar kollega, Joseph Coombe, is in September tydens ŉ transitorooftog in die dorp met AK47-aanvalsgewere aangeval. Pringle is dood en Coombe het die aanval oorleef. Dié voorval is voorafgegaan deur die aanval en moord op Johan van Rensburg (62) in Augustus. Met sy laaste asem het Van Rensburg (62) verbete teen ŉ groep aanvallers geveg om sy verloofde, Dina, op sy kleinhoewe, naby die plek waar die Van Coppenhagen-egpaar aangeval is, te beskerm.